Kamil Glik swojōm piyrszōm bramōm w AS Monaco prziłożōł sie do rozklupanio OSC Lille aż 4:1. Jego klub po sztyrech kolejkach kludzi w tabeli francuskij Ligue 1 i bezmałaś mo szmaki przerwać sztyroletnio dōminacjo PSG. Zdo sie, że ślōnskigo majstra Francji jeszcze my ni mieli…
Pożegnani z Torino FC bez godki niy było do Kamila lekki. Fusbalista z Jastrzymbio groł tamek na dyć bez 5 lot, jak na razie nojlepszy kōnsek jego kariery. Kej w 2011 roku przijechoł do Turynu, jego nowy klub szpiloł jeszcze w Serie B. Z Kamilym w składzie Byki jednak zarozki awansowały. Po roku w Serie A Glika mianowali już il capitano. Hneda prziszły nastympne sukcesy jak 7. plac w lidze i awans do Ligi Europy, w kerej Torino doszło fōrt do 1/8 finału. Włoscy kibice forgot fest mu przoli, beztōż ciynżko im było sie pogodzić kej latoś w lipcu Kamil przekludziōł sie do Monaco. Na pocieszyni w Turynie zostało po nim „yno” jakiś 11 mln euro z transferu.
To już jednak historio. Glik w Monaco zaczyno czuś sie chyba rychtyk jak u sia w dōma. Je podstawowym punktym defynsywy. Zagroł w kożdym ze sztyrech szpilōw ligowych cołki 90 minut, a terozki zaliczo debiutancko brama w lidze, piyrszo ôd kwiytnia 2015 roku. Eźli niy spōmni mu sie sezōn 2014/15, w kierym klupnōł do Torino aż 8 goli i bōł jednym z nojskuteczniejszych defynsorōw w Europie?
Bez Liga francusko przewinyło sie fol ślōnskich fusbalistōw. Styknie spōmnieć Hynryka Wieczorka, czy Wademara Matysika z Auxerre, abo bohatyra tego samego klubu z ôstatnich lot, Irka Jelenia. Zdo sie jednak, że Glik mo we Francji perspektywy na telki sukcesy, jakich żodyn ze Ślōnzokōw tamek jeszcze niy ôsiōngnōł. AS Monaco sztartło w nowy sezōn ze szwōngiym i raczyj walki ô majstra niy ôdpuści. Poza tym przed Kamilym sztyjc je nastympne nowe wyzwani, jakim bydzie gra w Lidze Majstrōw. Tego ni mōgło mu dać jego Torino, beztōż już idzie pedzieć, że Kamilowi werciło sie zmiynić luft. Trza doczkać na ciōng dalszy…
szl_Latn szl_Latn szl_Latn szl_Latn